বাগেরহাট, ২৪ জুন (শীর্ষ নিউজ ডটকম): কাস্টমস এক্সাইজ ও ভ্যাট কমিশনারেট খুলনা এবং মংলা শুল্ক ভবনের সাবেক কমিশনার মো. নূরুল ইসলাম ও একই অফিসের উচ্চমান সহকারী মো. শাহীনের বিরুদ্ধে মামলা করেছে দুর্নীতি দমন কমিশন (দুদক)। ঘুষ নেয়ার অভিযোগে  বৃহস্পতিবার দুদকের সমন্বিত জেলা কার্যালয় খুলনার সহকারী পরিচালক রবীন্দ্রনাথ চাকী বাদী হয়ে মহানগরীর খালিশপুর থানায় মামলাটি দায়ের করেন।  দুদকের সহকারী পরিচালক রবীন্দ্রনাথ চাকী জানান, কাস্টমস এক্সাইজ ও ভ্যাট কমিশনারেট খুলনা এবং মংলা শুল্ক ভবনের কমিশনার থাকা অবস্থায় মো. নূরুল ইসলাম কাস্টমস এক্সাইজ ও ভ্যাট সার্কেল পটুয়াখালী দফতরের উচ্চমান সহকারী শরীফ আহমেদ সোবহানসহ ৫ জনকে ২০০৯ সালের ৪ এপ্রিল খুলনাস্থ সদর দফতরে বদলির আদেশ দেন। পরে ২০ এপ্রিল তিনি সেই আদেশ স্থগিত করেন এবং ৩ সেপ্টম্বর শুধুমাত্র শরীফ আহম্মেদ সোবহানকে  পুনরায় খুলনায় বদলির আদেশ দেন। সোবহান ওই আদেশ প্রত্যাহার করার আবেদনসহ মো. নূরুল ইসলামের সাথে দেখা করলে তিনি এ বিষয়ে তার ভাগ্নি জামাই ও মংলা কাস্টমস হাউজ খুলনার উচ্চমান সহকারী মো. শাহীনের সাথে যোগাযোগ করার পরামর্শ দেন। পরে শাহীন সোবহানের কাছে এ জন্য ২ লাখ টাকা ঘুষ দাবি করেন। পরে ১ লাখ টাকায় তা দফারফা হয়। সোবহান পটুয়াখালী থেকে সুন্দরবন কুরিয়ারের মাধ্যমে ওই বছরের ৭ অক্টোবর শাহীনের দেয়া মোবাইল নম্বরের অনুকূলে খুলনায় ১ লাখ টাকা পাঠান। শাহীন সুন্দরবন কুরিয়ারের খুলনা অফিস থেকে টাকা উত্তোলন করেন এবং মো. নূরুল ইসলামের  সাথে ভাগ বাটোয়ারা করেন। প্রাথমিক তদন্তে অভিযোগের সত্যতা পাওয়ায় দুদক প্রধান কার্যালয়সহ সংশ্লিষ্ট দফতর থেকে ওই ২ জনের বিরুদ্ধে মামলা দায়েরের অনুমতি নিয়ে বৃহস্পতিবার দ-বিধির ১৬১, ১০৯ ধারা এবং ১৯৪৭ সালের ২নং দুর্নীতি প্রতিরোধ আইনের ৫(২) ধারায় তাদের বিরুদ্ধে খালিশপুর থানায় মামলা দায়ের করে।  জানা যায়, বিগত ২০০৯ সালের ২২ ডিসেম্বর মংলা বন্দরে দুটি কন্টেইনার থেকে ২৭ হাজার ৩৬৪ বোতল বিদেশি মদ উদ্ধার করা হয়। এতে সম্পৃক্ততার সন্দেহে মংলা শুল্ক ভবনের তৎকালীন কমিশনার ও এ মামলার আসামি মো. নূরুল ইসলাম ২০১০ সালের  জানুয়ারি মাস থেকে বিশেষ ভারপ্রাপ্ত কর্মকর্তা (ওএসডি) হিসেবে জনপ্রশাসন মন্ত্রণালয়ে সংযুক্ত আছেন। মামলার অপর আসামি মো. শাহীনকে এ মামলায় সম্পৃক্ততার সন্দেহে গত মে মাসে সাময়িক বরখাস্ত করা হয়েছে। এ সময় তিনি কাস্টমস এক্সাইজ ও ভ্যাট কমিশনারেট খুলনার আওতাধীন পিরোজপুর সার্কেলে প্রেষণে কর্মরত ছিলেন।  মামলার এজাহার অনুযায়ী মো. নূরুল ইসলাম বরগুনা জেলার আমতলি উপজেলার পশ্চিম সোনাখালী গ্রামের মৃত আলহাজ্ব আছমত আলীর ছেলে। মো. শাহীন পটুয়াখালী জেলা সদরের ইটাবাড়িয়া গ্রামের মো. আব্দুল মালেক হাওলাদারের ছেলে।  (শীর্ষ নিউজ  ডটকম/প্রতিনিধি/ওআর/শাসি/২০.৩৫ ঘ.)